KOMMISSIONENS FORORDNING (EF) Nr. 617/98 af 18. marts 1998 om indførelse af en midlertidig antidumpingtold på importen af polysulfidpolymerer med oprindelse i Amerikas Forenede Stater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), som ændret ved forordning (EF) nr. 2331/96 (2), særlig artikel 7,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Indledning

(1) I juni 1997 offentliggjorde Kommissionen en meddelelse (i det følgende benævnt »indledningsmeddelelsen«) i De Europæiske Fællesskabers Tidende (3) om indledning af en antidumpingprocedure vedrørende importen til Fællesskabet af polysulfidpolymerer med oprindelse i Amerikas Forenede Stater og indledte en undersøgelse.

(2) Proceduren indledtes som følge af en klage indgivet i maj 1997 af Akcros Chemicals GmbH & Co. KG, Tyskland (i det følgende benævnt »Akcros«), den eneste producent af polysulfidpolymerer i Fællesskabet. Klagen indeholdt beviser for, at der fandt dumping sted af den pågældende vare, og at der forvoldtes væsentlig skade som følge heraf, som ansås for tilstrækkelige til at begrunde indledningen af en procedure.

2. Undersøgelse

(3) Kommissionen underrettede officielt den eksporterende producent og de importører, som den vidste var berørt af sagen, samt repræsentanterne for eksportlandet og producenten i Fællesskabet om indledningen af proceduren. De direkte berørte parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen.

(4) Den eksporterende producent i det pågældende land, producenten i Fællesskabet samt brugere og importører i Fællesskabet tilkendegav deres synspunkter skriftligt. Den eksporterende producent anmodede om at blive hørt mundtligt, hvilket blev imødekommet.

(5) Kommissionen sendte spørgeskemaer til alle de parter, som den vidste var berørt af sagen, og modtog svar fra producenten i Fællesskabet, fra den eksporterende producent i USA og fra dennes to forretningsmæssigt forbundne importører i Fællesskabet. Kommissionen modtog også svar fra fem brugere i Fællesskabet, hvoraf tre fandtes tilstrækkelig fuldstændige til, at de kunne benyttes i forbindelse med vurderingen af Fællesskabets interesser.

(6) Kommissionen indhentede og efterprøvede alle oplysninger, som den anså for nødvendige med henblik på at træffe en foreløbig afgørelse vedrørende dumping, skade og Fællesskabets interesser, og aflagde kontrolbesøg hos følgende selskaber:

a) Producent i Fællesskabet:

- Akcros Chemicals GmbH & Co. KG, Greiz-Dölau, Tyskland.

b) Producent/eksportør i eksportlandet:

- Morton International Inc., Chigaco, USA. (i det følgende benævnt »Morton«).

c) Forretningsmæssigt forbundne importører i Fællesskabet:

- Morton International GmbH, Mannheim, Tyskland

- Morton International Limited, Hounslow, Det Forenede Kongerige.

(7) Dumpingundersøgelsen omfattede perioden fra 1. april 1996 til 31. marts 1997 (i det følgende benævnt »undersøgelsesperioden«). Undersøgelsen af skade og Fællesskabets interesser omfattede perioden fra 1. januar 1994 til udløbet af undersøgelsesperioden (i det følgende benævnt »den undersøgte periode«).

B. DEN AF UNDERSØGELSEN OMFATTEDE VARE OG SAMME VARE

1. Den af undersøgelsen omfattede vare

(8) Den vare, der er omfattet af undersøgelsen, er polysulfidpolymerer (i det følgende benævnt »PSP«). Varen henhører under KN-kode ex 4002 99 90.

PSP er et syntetgummi, der også kaldes »thioplast« af erhvervsgrenen i Fællesskabet eller »thiokol« af den eksporterende producent. PSP er et mættet syntetisk stof, fremstillet ved reaktion af alifatiske dihalogenforbindelser med natriumpolysulfid. Det er almindeligvis vulkaniseret (dvs. yderligere behandlet for at forbedre dets styrke og elasticitet) med den klassiske type af vulkaniseringsmidler.

Der findes flere typer af PSP, som fremstilles i USA og i Fællesskabet. Visse typers mekaniske egenskaber er underlegne i forhold til andre kvaliteter af syntetgummi, men de har den fordel, at de er modstandsdygtige over for opløsningsmidler.

(9) PSP er det grundlæggende polymer, der anvendes til fremstilling af tætningsmaterialer. I Fællesskabet anvendes PSB hovedsagelig til fremstilling af glasisoleringsmaterialer, hvilket tegner sig for ca. 75 % af forbruget. Det anvendes også til bygningsformål (til fugebånd eller udvigelsesfuger i murværk, mellem præfabrikerede beklædningspaneler af beton, eller til lukning af fuger mellem vinduesrammer og omgivende murværk) og til andre specielle anvendelsesformål, f.eks i flyindustrien, til miljøbeskyttelse på benzinstationer eller til gulvbelægning i kemiske værker.

I isoleringsglassegmentet fremstilles 85 % af tætningsmaterialerne af PSP. I USA er forbruget af PSP langt lavere end i Fællesskabet, nemlig ca. 25 % af forbruget i Fællesskabet, skønt PSP anvendes til samme formål som i Fællesskabet.

2. Samme vare

(10) Det fremgik også af undersøgelsen, at PSP fremstillet og solgt på det amerikanske hjemmemarked og PSP eksporteret til Fællesskabet fra det pågældende land i alt væsentligt havde samme grundlæggende fysiske og kemiske egenskaber som PSP fremstillet og solgt af erhvervsgrenen i Fællesskabet på fællesskabsmarkedet, og at disse varer derfor konkurrerer direkte på fællesskabsmarkedet. I denne forbindelse lod de foreliggende oplysninger formode, at alle industrielle brugere i Fællesskabet kunne forarbejde såvel PSP fremstillet i Fællesskabet som PSP importeret fra USA.

(11) Nogle industrielle brugere erklærede, at visse typer PSP importeret fra USA var af højere kvalitet end de typer, der fremstilledes i Fællesskabet. I denne forbindelse skal det bemærkes, at kvalitet ikke ændrer den pågældende vares grundlæggende egenskaber, og at for så vidt angår sådanne forskelle kan brugerne forarbejde både den importerede vare og den i Fællesskabet fremstillede vare, om end der kan være behov for mindre ændringer af deres produktionsproces. Den i Fællesskabet fremstillede vare og den importerede vare er derfor udskiftelige. Under alle omstændigheder kan sådanne forskelle i fysiske egenskaber ikke føre til den konklusion, at den vare, der fremstilles og sælges af erhvervsgrenen i Fællesskabet, og den pågældende vare, der importeres fra USA, ikke kan anses for at være én og samme vare.

(12) På grundlag af ovenstående konkluderedes det derfor, at PSP fremstillet og solgt af erhvervsgrenen i Fællesskabet og PSP fremstillet og solgt i USA er mage til PSP med oprindelse i USA og importeret til Fællesskabet, jf. artikel 1, stk. 4, i forordning (EF) nr. 384/96 (i det følgende benævnt »grundforordningen«).

C. DUMPING

1. Normal værdi

(13) For at fastsætte den normale værdi undersøgte Kommissionen først, om hjemmemarkedssalget i det pågældende eksportland var repræsentativt i henhold til grundforordningens artikel 2, stk. 2. I denne forbindelse konstateredes det, at det samlede hjemmemarkedssalg af den pågældende vare på det amerikanske marked udgjorde mere end 5 % af den mængde, der eksporteredes til Fællesskabet.

(14) Det undersøgtes derefter, hvorvidt det samlede hjemmemarkedssalg af hver varetype udgjorde mindst 5 % af salgsmængden af den samme varetype, der eksporteredes til Fællesskabet.

For de varetyper, hvor salget udgjorde mindst 5 %, vurderede Kommissionen, hvorvidt der havde fundet et tilstrækkeligt salg sted i normal handel, jf. artikel 2, stk. 4, i grundforordningen. For alle varetyper, der solgtes i repræsentative mængder, fandtes den vejede gennemsnitlige salgspris på hjemmemarkedet at ligge over de vejede gennemsnitlige enhedsomkostninger. Desuden udgjorde mængden af salget til under enhedsomkostningerne mindre end 20 % af salget. For disse varetyper fastsattes den normale værdi derfor på grundlag af de vejede gennemsnitlige priser, der rent faktisk blev betalt for alle salgstransaktioner på hjemmemarkedet.

Hvor mængden af hjemmemarkedssalget pr. varetype var mindre end 5 % af den mængde, der var bestemt for eksport til Fællesskabet, ansås hjemmemarkedssalget for at være utilstrækkeligt, jf. artikel 2, stk. 2, i grundforordningen, og der sås derfor bort fra dette salg. I sådanne tilfælde beregnedes den normale værdi i overensstemmelse med artikel 2, stk. 3 og 6, i grundforordningen. For hver sådan varetype beregnedes den normale værdi på grundlag af alle det pågældende selskabs fremstillingsomkostninger plus alle dets salgs-, general- og administrationsomkostninger samt et rimeligt beløb til fortjeneste. Beløbet til fortjeneste fastsattes på grundlag af den vejede gennemsnitlige fortjeneste på hjemmemarkedssalget af den pågældende vare i normal handel.

2. Eksportpris

(15) Den eksporterende producent foretog alt eksportsalg af den pågældende vare til Fællesskabet gennem to forretningsmæssigt forbundne importører. Eksportpriserne beregnedes derfor i overensstemmelse med grundforordningens artikel 2, stk. 9, på grundlag af de priser, hvortil den importerede vare første gang videresolgtes til en uafhængig køber, idet der foretoges justeringer for alle omkostninger, der påløb mellem import og videresalg, samt for en fortjenstmargen. Da ingen ikke-forretningsmæssigt forbundet importør samarbejdede i forbindelse med undersøgelsen, anvendte Kommissionen en fortjenstmargen på 5 % ved beregningen af eksportprisen, hvilket i passende omfang syntes at afspejle de funktioner, der foretoges af de pågældende forretningsmæssigt forbundne importører.

3. Sammenligning

(16) Af hensyn til en rimelig sammenligning toges der i form af justeringer behørigt hensyn til forskelle, der hævdedes og påvistes at påvirke prissammenligneligheden. I overensstemmelse med grundforordningens artikel 2, stk. 10, foretoges der sådanne justeringer for paknings-, transport-, forsikrings- og håndteringsomkostninger samt dermed forbundne omkostninger, kreditomkostninger og omkostninger ved kundeservice.

(17) Den eksporterende producent krævede, at der blev taget hensyn til kreditomkostningerne for salg på hjemmemarkedet, og anmodede om, at den faktiske betalingsdato blev anvendt. Denne anmodning afvistes med den begrundelse, at der i overensstemmelse med artikel 2, stk. 10, litra g), i grundforordningen kun kan foretages en justering for det antal dage, der aftaltes på tidspunktet for salget, da kun udgifterne ved dette antal dage kan anses for at have påvirket beslutningen om det aftalte prisniveau.

(18) Selskabet ønskede også, at der blev taget hensyn til vedvarende bevægelser i valutakurserne i undersøgelsesperioden for en europæisk valuta, nemlig den tyske mark, og anmodede om, at der foretoges en justering for hele undersøgelsesperioden. Dette krav kunne ikke imødekommes i forbindelse med den foreløbige afgørelse, da der i overensstemmelse med grundforordningens artikel 2, stk. 10, litra j), kun kan tages et sådant hensyn for at afspejle en vedvarende bevægelse, og et krav herom bør således kun fremsættes for den specifikke periode, hvori en sådan vedvarende bevægelse finder sted. I det foreliggende tilfælde fandtes det, at den bevægelse i valutakurserne, for hvilken der krævedes en justering, ikke varede ved i hele undersøgelsesperioden. Desuden krævedes der en justering for den tyske marks bevægelser i forhold til dollaren, hvorimod der fandt en bevægelse sted i den modsatte retning i forholdet mellem det britiske pund og dollaren, hvilket delvist afhjalp virkningen på dumpingmargenen som følge af opskrivningen af dollaren over for D-marken. Dette spørgsmål vil blive genundersøgt i forbindelse med de endelige konklusioner.

4. Dumpingmargin

(19) I henhold til artikel 2, stk. 11, i grundforordningen fastsloges dumpingmargenen på grundlag af en sammenligning mellem den vejede gennemsnitlige normale værdi og den vejede gennemsnitlige eksportpris, begge ab fabrik og på samme handelstrin. Skønt analysen har ført til den konklusion, at den pågældende import var rettet mod visse medlemsstater, var det ikke nødvendigt at anvende bestemmelserne i andet punktum i artikel 2, stk. 11, i grundforordningen, da næsten alle transaktioner fandt sted til dumpingpriser.

(20) Dumpingmargenen var, udtrykt i procent af cif-prisen, Fællesskabets grænse:

>TABELPOSITION>

Da dette selskab anses for at repræsentere hele den amerikanske produktion af den pågældende vare, er den foreløbigt fastsatte restdumpingmargen også 49,6 %.

D. ERHVERVSGREN I FÆLLESSKABET

(21) Akcros er den eneste producent af PSP i Fællesskabet og udgør derfor erhvervsgrenen i Fællesskabet, jf. artikel 4, stk. 1, og artikel 5, stk. 4, i grundforordningen.

E. SKADE

1. Indhentning og fortrolig behandling af oplysninger om skade

(22) Ved konstateringen af, hvorvidt der i denne procedure forelå skade, toges der hensyn til oplysninger for den undersøgte periode (1. januar 1994 til undersøgelsesperioden, der udløb 31. marts 1997). Geografisk omfattede undersøgelsen Fællesskabet med 15 medlemsstater.

(23) Da der kun er én producent i Fællesskabet og én producerende eksportør i USA, er oplysningerne vedrørende skade i overensstemmelse med artikel 19 i grundforordningen blevet indekseret for at bevare fortroligheden af de afgivne oplysninger.

2. Forbrug i Fællesskabet

(24) Det samlede forbrug i Fællesskabet fastsattes på grundlag af Mortons og Akcro's salg i mængde og værdi til uafhængige kunder på fællesskabsmarkedet. Fra 1994 og frem til undersøgelsesperioden steg den forbrugte mængde (målt i tons) i Fællesskabet med 5 %. I samme periode faldt forbruget målt i værdi med 1 %. Analysen af udviklingen af forbruget år for år viser en negativ udvikling for salgspriserne på markedet, som startede i 1995, fortsatte i 1996 og blev endnu mere negativ i undersøgelsesperioden.

3. Salg af dumpingimport i Fællesskabet

1. Mængde og værdi af Mortons salg

(25) Morton eksporterede PSP til Fællesskabet gennem to forretningsmæssigt forbundne salgsselskaber, ét i Det Forenede Kongerige og - fra 1995 - ét i Tyskland. Fra 1994 til udløbet af undersøgelsesperioden steg Mortons salg til ikke-forbundne kunder på fællesskabsmarkedet både målt i mængde (+ 5 %) og i værdi (+ 1 %). Det forhold, at den mængde, der solgtes på fællesskabsmarkedet, steg mere end værdien, og at der ikke skete nogen væsentlig ændring af sammensætningen af solgte varetyper i løbet af den undersøgte periode.

(26) Undersøgelsen har vist, at Mortons priser på fællesskabsmarkedet begyndte at falde i 1995, da den solgte mængde steg med 5 %, men værdien af salget kun steg med 2 %. Fra 1996 til undersøgelsesperioden faldt den solgte mængde derefter med 2 %. Fra 1996 til undersøgelsesperioden faldt den solgte mængde derefter med 2 %, hvorimod værdien af salget faldt med 5 %, hvilket igen peger på et fortsat prisfald.

2. Markedsandel på fællesskabsmarkedet

(27) Målt i mængde havde Morton en meget stor og stabil markedsandel (over 75 % af markedet) i hele den periode, der undersøgtes. Morton fastholdt sin markedsandel målt i mængde, og efter at salgspriserne faldt med 2 % i 1995, lykkedes det Morton at øge sin markedsandel målt i mængde betydeligt, nemlig med 7 % i 1996.

3. Dumpingimportens gennemsnitlige salgspris

(28) Fra 1994 til undersøgelsesperioden faldt salgspriserne på PSP, der importeredes fra USA til fællesskabsmarkedet, med 4 %. I Tyskland, der er det største marked for PSP, fandtes det, at Mortons gennemsnitspriser faldt med ca. 5 % i samme periode. I andre medlemsstater såsom Det Forenede Kongerige, hvor Akcros ikke handler i øjeblikket, var priserne højere og svingede ikke i samme periode.

(29) Det forhold, at Morton solgte omkring 80 % af sit PSP i Tyskland, og at Mortons gennemsnitlige salgspriser i Det Forenede Kongerige i undersøgelsesperioden var ca. 17 % højere end firmaets gennemsnitlige salgspriser i Tyskland, tyder på, at Morton fokuserer på de medlemsstater, hvor Akcros hovedsagelig driver forretninger.

4. Prisunderbud

(30) Da det fandtes, at størstedelen af Akcros' salg og hele Mortons salg fandt sted direkte til industrielle brugere i Fællesskabet, sammenlignedes Mortons gennemsnitlige salgspriser for PSP type for type med Akcros' tilsvarende priser ved salg til brugere for at vurdere størrelsen af et eventuelt prisunderbud.

(31) Da der ikke fandtes at eksistere nogen forskel i salgsbetingelser eller handelstrin, der ville påvirke prissammenligneligheden, var det ikke nødvendigt at justere de gennemsnitlige priser.

(32) For undersøgelsesperioden viste sammenligningen type for type prisunderbudsmargener på fra 1 % til 23 % af den pågældende fællesskabserhvervsgrens salgspriser alt efter typen af PSP, eller 1,8 % af den samlede omsætning.

4. Fællesskabserhvervsgrenens situation

1. Mængde og værdi af salget på fællesskabsmarkedet

(33) Undersøgelsen har vist, at Akcros' salg i 1996 faldt med 13 % målt i mængde og med 20 % målt i værdi i forhold til 1994. Faldet er endnu større i forhold til 1995.

(34) Da priserne var faldende på fællesskabsmarkedet, drog kunderne fordel af den situation, der herskede på dette marked, og anmodede erhvervsgrenen i Fællesskabet om yderligere prisnedsættelser. Selv om Akcros i en lang periode nægtede dette, måtte firmaet i 1996 endelig give prisindrømmelser. Dette forklarer, hvorfor salgsmængden igen steg (22 %), og de gennemsnitlige salgspriser faldt med 4 % i undersøgelsesperioden i forhold til 1996.

2. Markedsandel

(35) I den undersøgte periode viser udviklingen i markedsandel, at erhvervsgrenen i Fællesskabet fastholdt sin markedsandel målt i mængde, men mistede 6 % målt i værdi.

3. Gennemsnitlig salgspris og prisudvikling

(36) Den gennemsnitlige salgspris for PSP solgt af fællesskabserhvervsgrenen mellem 1994 og undersøgelsesperioden faldt med 11 %. Prisudviklingen i de enkelte medlemsstater tydede på, at tendensen i priserne i Tyskland var mere negativ end i andre EF-medlemsstater, og prisudviklingen efter type havde udvist bedre tendenser i salgspriserne for de PSP-typer, der ikke solgtes af Morton.

4. Rentabilitet

(37) Det gennemsnitlige afkast på salget af den pågældende vare har været negativt siden 1994. Skønt producenten i Fællesskabet har gjort en betydelig indsats for at kontrollere og nedbringe omkostningerne, har rentabiliteten været negativ i hele den undersøgte periode.

5. Produktion, installeret kapacitet, kapacitetsudnyttelse og lagre

(38) I den undersøgte periode steg fællesskabserhvervsgrenens produktion med 5 % og produktionskapaciteten med 28 %.

I betragtning af de positive prognoser for PSP-markedet frem til år 2000 øgede fællesskabserhvervsgrenen sin produktionskapacitet. Som følge af en øget kapacitet og en lavere produktionsmængde end forventet faldt kapacitetsudnyttelsesgraden med 18 % i hele den undersøgte periode.

For så vidt angår kapacitetsudnyttelse har undersøgelsen vist, at en udnyttelsesgrad på ca. 80 % vil være nødvendig for at opnå positive resultater med hensyn til omkostninger og rentabilitet.

(39) Mellem 1994 og undersøgelsesperioden øgedes lagrene med 56 %.

6. Investeringer

(40) Investeringerne i den pågældende vare steg med 7 % i den undersøgte periode. Erhvervsgrenen i Fællesskabet har også investeret i maskiner med henblik på at øge sin produktionskapacitet og forbedre sin tilstedeværelse på markedet.

7. Beskæftigelse

(41) Antallet af beskæftigede i fællesskabserhvervsgrenen faldt med 7 % i den undersøgte periode.

5. Konklusion vedrørende skade

(42) Undersøgelsen af skade har vist, at faldet i de gennemsnitlige salgspriser for PSP til trods for det stigende forbrug og de generelt positive forventninger for PSP-markedet førte til en forværring af fællesskabserhvervsgrenens finansielle situation i den undersøgte periode, som kun dæmpedes gennem betydelige omkostningsbesparelser ved slutningen af den undersøgte periode.

(43) Alvoren i denne forværring viste sig først mellem 1995 og 1996, hvor Akcros' salgsmængde faldt med 18 %, produktionen med 19 % og salgspriserne med 8 %.

(44) Selv om fællesskabserhvervsgrenens produktion og salgsmængde udviklede sig positivt i undersøgelsesperioden, forhindrede det vedvarende pres på salgspriserne, der faldt med yderligere 4 %, enhver forbedring af rentabiliteten, og der forekom nye finansielle tab.

(45) I betragtning af udviklingen i skadesindikatorerne i den periode, der undersøgtes, og navnlig den negative udvikling i salgspriserne og de betydelige tab, som fællesskabserhvervsgrenen led, finder Kommissionen, at der er forvoldt denne erhvervsgren væsentlig skade, jf. artikel 3 i grundforordningen.

F. ÅRSAGSSAMMENHÆNG

1. Indledning

(46) Kommissionen undersøgte, hvorvidt den skade, der var forvoldt erhvervsgrenen i Fællesskabet, var forårsaget af den pågældende dumpingimports mængde og prisniveau. Kommissionen undersøgte også, om andre kendte faktorer, såsom udviklingen i forbruget på fællesskabsmarkedet, fællesskabserhvervsgrenens eksportaktivitet og prispolitik samt konkurrence fra erstatningsvarer, kunne have brudt årsagssammenhængen mellem den dumping, der fandt sted ved importen af PSP fra USA, og den skade, som erhvervsgrenen i Fællesskabet havde lidt.

2. Virkningen af dumpingimporten på erhvervsgrenen i Fællesskabet

(47) Ved vurderingen af dumpingimportens virkning på erhvervsgrenen i Fællesskabet bør det erindres, at Morton, hvis produktionskapacitet er tilstrækkelig stor til at dække behovet for PSP i hele verden, er langt den største leverandør og derfor er det førende firma på markedet i Fællesskabet, der er det største marked i verden. Som markedsleder påvirker firmaets adfærd hele markedet.

(48) Denne førende rolle har derfor indflydelse på prisernes størrelse i Fællesskabet. Skadesundersøgelsen har vist, at skønt forbruget steg med 5 % mellem 1994 og udløbet af undersøgelsen, faldt priserne på fællesskabsmarkedet. Akcros, der er den mindste aktør på markedet, måtte følge denne tendens til prisfald, hvilket havde en betydelig negativ virkning på selskabets finansielle situation i den undersøgte periode.

(49) Den detaljerede analyse af priserne på importerede varer har for bestemte markeder og bestemte varetyper vist, at den pågældende import er rettet mod fællesskabserhvervsgrenens salg i følsomme sektorer. Det fandtes, at Mortons prisfaldsstrategi fra 1994 til undersøgelsesperioden var rettet mod det tyske marked, hvor Mortons priser fandtes at være lavere end i andre medlemsstater, og mod den type PSP, der mest solgtes af Akcros, med det resultat at priserne på disse typer faldt med 15 % på det tyske marked i samme periode.

(50) Undersøgelsen af skade har desuden vist, at Mortons markedsandel var særlig høj i hele den undersøgte periode, nemlig over 75 %. Tilstedeværelsen af en så stor mængde dumpingimport på fællesskabsmarkedet i sig selv må have haft en betydelig indvirkning på det samlede marked og derfor på situationen for fællesskabserhvervsgrenen, der var den mindste producent.

3. Virkningen af andre faktorer

1. Udviklingen i forbruget

(51) Ved overvejelsen af, hvorvidt udviklingen i forbruget påvirkede fællesskabserhvervsgrenens situation, bør det erindres, at forbruget steg med 5 % i den undersøgte periode, og at markedsforventningerne for PSP, især på fællesskabsmarkedet, er gode frem til 2000 og sandsynligvis også ud over dette tidspunkt. Den væsentlige skade, som fællesskabserhvervsgrenen har lidt, kan derfor ikke tilskrives udviklingen i forbruget i Fællesskabet.

2. Fællesskabserhvervsgrenens eksportaktivitet

(52) Eksport har altid været en mindre aktivitet for Akcros, der i den undersøgte periode tegnede sig for omkring 13 % af det samlede salg. Det følger heraf, at det lille fald i mængden af eksportsalg (- 3,5 % af det samlede salg) i den undersøgte periode ikke kan forklare den væsentlige skade, som Akcros har lidt, navnlig i betragtning af at Akcros' gennemsnitlige eksportsalgspris var ca. 19 % højere end den gennemsnitlige fællesskabspris.

3. Konkurrence fra erstatningsvarer

(53) For så vidt angår det vigtigste salgssegment for PSP, nemlig isoleringsglassegmentet, fandtes det, at der også var andre varer såsom polyurethan eller silikone, der anvendes som glasforsegling i Fællesskabet. Disse varer er imidlertid ret dyre og mindre modstandsdygtige over for opløsningsmidler på lang sigt, og det skønnes, at de har en ret begrænset markedsandel på ca. 15 % af fællesskabsmarkedet. Kommissionen undersøgte imidlertid, hvorvidt konkurrence fra disse erstatningsvarer kan have forvoldt skade for erhvervsgrenen i Fællesskabet i den undersøgte periode.

(54) På grundlag af de foreliggende oplysninger vandt disse erstatningsvarer tilsyneladende ikke markedsandel i den undersøgte periode. Tværtimod tyder stigningen i forbruget af PSP på, at industrielle brugere fortsatte med hovedsagelig at anvende PSP frem for erstatningsvarer til at fremstille tætningsmaterialer til glasisolering. Det kan derfor konkluderes, at konkurrencen fra erstatningsvarer kun havde en meget begrænset, om overhovedet nogen, virkning på erhvervsgrenen i Fællesskabet.

4. Selvforvoldt skade

(55) Kommissionen undersøgte på grundlag af Akcros' salgsmængde i undersøgelsesperioden, hvorvidt stigningen i produktionskapaciteten havde forvoldt skade for erhvervsgrenen i Fællesskabet.

Idet der erindres om, at markedsprognoserne var gode for PSP på det europæiske marked, fandtes det, at der kun krævedes ret begrænsede investeringer for at øge produktionskapaciteten. De omkostninger hertil, der indgik i Akcros' regnskaber i undersøgelsesperioden, fandtes faktisk at være på under 1 % af den samlede omsætning for den pågældende vare.

(56) Ifølge Morton har den generelle priskrise på fællesskabsmarkedet, der har været den vigtigste årsag til den skade, som erhvervsgrenen i Fællesskabet har lidt fra 1994 til undersøgelsesperioden, været resultatet af en politik indledt af erhvervsgrenen i Fællesskabet, siden indgangen på markedet i 1991.

(57) I denne forbindelse bør det erindres, at prisunderbudsanalysen viste, at for fællesskabserhvervsgrenens vigtigste salgsmarked og for dens vigtige PSP-typer havde Mortons priser ligget under fællesskabserhvervsgrenens priser. Under skyldig hensyntagen til, at Morton er det førende firma på markedet, med en markedsandel på over 75 %, konkluderede Kommissionen desuden, at det ikke er i Akcros' interesse at følge en sådan politik på lang sigt. Dette fremgår også af fællesskabserhvervsgrenens bestræbelser for at fastholde priserne på et rimeligt niveau, som beskrevet i betragtning 34. Lave salgspriser ville desuden aldrig gøre det muligt for Akcros at dække de betydelige investeringer i PSP-erhvervsgrenen, som firmaet har foretaget siden 1991.

(58) I modsætning til Akcros kan Morton, der er den største leverandør og kan dække hele markedets behov, have en vis interesse i at følge en prisnedsættelsespolitik, da dette på lang sigt kan styrke selskabets stilling som markedsleder.

(59) På grundlag af ovennævnte kendsgerninger og overvejelser finder Kommissionen ikke, at Akcros har nogen objektiv interesse i at føre en prisnedsættelsespolitik.

4. Konklusion vedrørende årsagssammenhæng

(60) Undersøgelsen har vist, at PSP er en homogen vare, der hovedsagelig tilbydes direkte til endelige brugere på fællesskabsmarkedet. Tilstedeværelsen af en stor mængde dumpet PSP importeret fra USA, som underbød fællesskabserhvervsgrenens priser, havde derfor en betydelig indvirkning på dette marked. Da markedet er gennemsigtigt, havde virkningen af prisfald, der var velbekendte for alle brugere på fællesskabsmarkedet, en stor virkning på prisniveauet på markedet som helhed.

(61) På grundlag af ovenstående, og da der ikke foreligger andre faktorer, konkluderes det foreløbigt, at den dumpingimport, der er omfattet af undersøgelsen, forårsagede den væsentlige skade, der er forvoldt erhvervsgrenen i Fællesskabet.

G. FÆLLESSKABETS INTERESSER

1. Indledende bemærkninger

(62) Sigtet med at træffe antidumpingforanstaltninger er at råde bod på illoyale forretningsmetoder, der har skadelig virkning på en erhvervsgren i Fællesskabet. En sådan foranstaltning skal føre til, at der genskabes en situation med effektiv konkurrence på fællesskabsmarkedet.

(63) På grundlag af al den forelagte dokumentation foretog Kommissionen en foreløbig undersøgelse af, hvorvidt der til trods for konklusionerne vedrørende dumping, skade og årsagen til denne skade var tvingende grunde til at konkludere, at det ikke er i Fællesskabets interesse at indføre foranstaltninger i dette særlige tilfælde. I denne forbindelse og i overensstemmelse med artikel 21, stk. 1, i grundforordningen overvejede Kommissionen virkningen af eventuelle foranstaltninger på alle parter, der er berørt af proceduren, og også konsekvenserne af at træffe eller ikke træffe foranstaltninger.

2. Fællesskabserhvervsgrenens interesser

1. Fællesskabserhvervsgrenens levedygtighed

(64) Undersøgelsen har vist, at Akcros Chemicals' samlede rentabilitet før ekstraordinære resultater for hele det produktionsanlæg, hvor der blandt andre varer fremstilles PSP, var positive ved udgangen af undersøgelsesperioden. Den negative situation i fællesskabserhvervsgrenens PSP-forretning skyldtes kun tilstedeværelsen af en stor mængde dumpingimport fra USA på fællesskabsmarkedet. De samlede resultater tyder derfor på, at denne erhvervsgren generelt set er konkurrencedygtig og levedygtig.

(65) Fællesskabets PSP-marked er det største marked i verden, og prognoser for den nære fremtid tyder på, at det vil blive endnu større. Undersøgelsen har vist, at Akcros er blevet en vigtig PSP-forhandler på fællesskabsmarkedet. De løbende rationaliseringsbestræbelser og investeringer, som Akcros har foretaget i den undersøgte periode, viser, at selskabet ikke er rede til at opgive PSP-markedet. Hvis der indføres antidumpingforanstaltninger, kan Akcros forbedre sin situation og drage fordel af den positive mængdeeffekt, der forventes i PSP-erhvervet i Fællesskabet frem til 2000.

(66) Erhvervsgrenen i Fællesskabet, der er den mindste aktør på fællesskabsmarkedet for PSP, har derfor interesse i, at der genskabes loyale konkurrenceforhold, og at der opgives priser på fællesskabsmarkedet, som er udtryk for loyale handelsvilkår.

2. Beskæftigelse

(67) Da PSP-virksomheden udgør en væsentlig del af Akcros' aktiviteter, vil en manglende beskyttelse af dette forretningssegment mod illoyal handelspraksis også kunne påvirke aktiviteterne i hele selskabet, der hovedsagelig er koncentreret i en region, der allerede er ramt af stor arbejdsløshed.

(68) Det følger heraf, at undersøgelsen af de beskæftigelsesmæssige konsekvenser af, at der ikke træffes foranstaltninger, ikke bør begrænses til det antal personer, der er direkte beskæftiget med produktion af og handel med PSP, men også bør tage hensyn til de mulige følger for hele det personale, der er beskæftiget af Akcros, og den usikkerhed, det vil skabe i den sektor, der er afhængig af PSP, og som beskæftiger yderligere ca. 1 000 ansatte i Fællesskabet.

3. Fællesskabsbrugernes interesser

(69) For at vurdere følgerne for brugerne, hvis der indføres eller ikke indføres foranstaltninger, foretog Kommissionen en særskilt undersøgelse på grundlag af besvarelserne af de spørgeskemaer, der sendtes til de vigtigste industrielle brugere i Fællesskabet. Som ovenfor nævnt er det blevet foreløbigt fastslået, at tre brugere, der tegnede sig for mere end 65 % af det samlede forbrug af PSP i Fællesskabet, besvarede spørgeskemaet på en relevant måde. De følgende konstateringer er baseret på deres besvarelser.

(70) Det fandtes, at PSP leveret af de to leverandører på markedet i gennemsnit udgør 25 % af de samlede produktionsomkostninger for færdige PSP-baserede tætningsmasser.

(71) Ved behørig hensyntagen til ovennævnte konstateringer og Mortons markedsandel i Fællesskabet fastsloges det, at en eventuel told på 9 % på PSP ville have en forventet indvirkning på 1,7 % på brugernes omkostninger til fremstilling af PSP-baserede færdige varer.

Ovennævnte virkning på brugernes omkostninger skal ses i lyset af de positive følger, som antidumpingforanstaltninger kan have for Akcros' salgsmængde og salgspris, som anført i betragtning 38.

(72) Træffes der ikke foranstaltninger, kan det føre til, at den eneste producent i Fællesskabet forsvinder, og til at der opstår en monopolsituation på fællesskabsmarkedet. På grundlag af de erfaringer, der er gjort, siden monopolet blev afsluttet i 1991, vil dette blandt andre konsekvenser sandsynligvis føre til betydelige prisstigninger.

(73) Undersøgelsen har vist, at brugerne har haft fordel af tilstedeværelsen af yderligere en aktør på markedet siden 1991. Dette skyldes for det første, at konkurrencen havde en positiv virkning på prisniveauet, og for det andet, at eksistensen af to leverandører på markedet også sikrer forsyningssikkerheden; der er tendens til, at brugerne benytter begge leverandører frem for blot en enkelt leverandør. Det konkluderes derfor, at det er i brugernes interesse, at både Akcros og Morton er til stede på markedet.

4. Konsekvenser for konkurrencen på fællesskabsmarkedet

(74) Der har været rettet særlig opmærksomhed mod de konkurrenceaspekter, der er omfattet af denne sag, da der findes et duopol på fællesskabsmarkedet.

(75) På grundlag af de foreliggende oplysninger er det Kommissionens opfattelse, at der er risiko for, at producenten i Fællesskabet vil blive drevet ud af markedet på kort sigt, hvis der ikke indføres antidumpingforanstaltninger, og at der således ikke længere vil være nogen konkurrence på markedet. Industrielle brugere vil derved blive frataget de fordele, de har haft på fællesskabsmarkedet siden 1991. Blandt andre konsekvenser vil priserne sandsynligvis stige betydeligt, hvis de kun fastsættes af en enkelt erhvervsdrivende.

(76) Muligheden for prisstigninger skal også ses i lyset af konkurrencen fra erstatningsvarer, såsom polyurethan og silikone, der allerede er tilgængelige på fællesskabsmarkedet, om end det bør erindres, at disse varer kun dækker en meget lille del af markedet som anført i betragtning 53, og brugerne vil derfor ikke nødvendigvis let kunne skifte til disse erstatninger.

(77) Undersøgelsen har desuden også vist, at priserne på PSP i medlemsstater, hvor der kun findes en leverandør, er væsentligt højere end i medlemsstater, hvor begge leverandører er til stede. Det kan derfor forventes, at de prisstigninger, der vil følge af manglende konkurrence, vil være højere, end hvis der indføres antidumpingforanstaltninger.

(78) Med de nedenfor foreslåede foranstaltninger vil eventuelle prisstigninger faktisk blive meget begrænsede, som anført i betragtning 71. Fra en økonomisk synsvinkel er disse foranstaltninger desuden ikke af en størrelse, der vil lukke fællesskabsmarkedet for den amerikanske producerende eksportør, og de vil derfor sikre den fortsatte tilstedeværelse af dennes varer på markedet.

(79) Som allerede nævnt er importen fra USA nødvendig for at dække den voksende efterspørgsel fra brugerne i Fællesskabet samt sikre konkurrencen på markedet. De foreslåede foranstaltninger er ikke uforenelige med dette aspekt og vil samtidig genskabe lige konkurrencevilkår på markedet. Fordelene ved et marked styret af to konkurrerende aktører vil således stå åbne for brugerne af den pågældende vare og vil sikre retfærdige prisforhandlinger.

(80) På grundlag af ovennævnte kendsgerninger og overvejelser kan det konkluderes, at det vil føre vil usikkerhed for brugerne og kan føre til betydelige prisstigninger på mellemlang sigt, hvis der ikke træffes foranstaltninger, og at det er i brugernes interesse, at markedet styres af to konkurrencedygtige og konkurrerende kræfter.

5. Konklusion vedrørende Fællesskabets interesser

Ved undersøgelsen af de forskellige involverede interesser konkluderede Kommissionen, at der ikke var nogen tvingende årsager til ikke at indføre antidumpingforanstaltninger.

H. FORESLÅEDE FORANSTALTNINGER

(81) Med henblik på at fastsætte størrelsen af den midlertidige told toges der hensyn til omfanget af den konstaterede dumping og den told, som er nødvendig for at afhjælpe den skade, der er forvoldt erhvervsgrenen i Fællesskabet.

1. Skadestærskel

(82) Det fandtes, at den told, som var nødvendig for at afhjælpe virkningerne af den skadelige dumping, burde gøre det muligt for erhvervsgrenen i Fællesskabet at genvinde sine produktionsomkostninger og opnå en rimelig fortjeneste på sit salg. I denne forbindelse fandtes det, at en fortjenstmargen før skat på 9 % af omsætningen kunne anses for at være et passende grundlag, idet der blev taget behørigt hensyn til behovet for langsigtede investeringer og navnlig et afkast, som erhvervsgrenen i Fællesskabet med rimelighed ville kunne forvente, hvis der ikke forekom skadelig dumping.

(83) Skadestærsklerne blev følgelig fastsat type for type og sammenlignet med salgsprisen på PSP med oprindelse i USA på niveauet for industrielle brugere. Skadestærsklen var i gennemsnit 9,1 % af cif-værdien af den pågældende import.

2. De midlertidige foranstaltningers form og størrelse

(84) Da skadesmargenen fandtes at være lavere end dumpingmargenen, bør den midlertidige told, der skal indføres, svare til den fastsatte skadesmargen, jf. artikel 7, stk. 2, i grundforordningen.

På grundlag af den midlertidige konstatering af dumping og væsentlig skade som følge deraf bør der indføres en midlertidig værditold på 9,1 % på importen af polysulfidpolymerer med oprindelse i USA.

I. BERØRTE PARTERS RETTIGHEDER

(85) Af hensyn til en forsvarlig forvaltning bør der fastsættes en periode, inden for hvilken de berørte parter kan tilkendegive deres synspunkter skriftligt og anmode om at blive hørt mundtligt. Det bør desuden erklæres, at konklusionerne i forbindelse med denne forordning er foreløbige og kan tages op til fornyet overvejelse i forbindelse med enhver endelig told, som Kommissionen måtte foreslå -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af polysulfidpolymerer med oprindelse i Amerikas Forenede Stater og henhørende under KN-kode ex 4002 99 90 (Taric-kode 4002 99 90 * 10).

2. For den i stk. 1 omhandlede vare fastsættes antidumpingtolden i procent af nettoprisen, frit Fællesskabets grænse, ufortoldet, således:

>TABELPOSITION>

3. Medmindre andet er angivet, finder gældende bestemmelser for told anvendelse.

4. De i stk. 1 omhandlede varers overgang til fri omsætning i Fællesskabet er betinget af, at der stilles sikkerhed svarende til den midlertidige antidumpingtold.

Artikel 2

De berørte parter kan tilkendegive deres synspunkter skriftligt og anmode om at blive hørt mundtligt af Kommissionen inden for en frist på en måned fra tidspunktet for denne forordnings ikrafttrædelse, jf. dog artikel 20 i forordning (EF) nr. 384/96.

I overensstemmelse med artikel 21, stk. 4, i forordning (EF) nr. 384/96 kan de berørte parter fremsætte bemærkninger om anvendelsen af denne forordning inden for en frist på en måned fra tidspunktet for dens ikrafttrædelse.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. marts 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT C 187 af 19. 6. 1997, s. 4.